
	Nr. 
	


VšĮ Centrinei projektų valdymo agentūrai
Konarskio g. 13

LT-03109 Vilnius
DĖL VIEŠOJO PIRKIMO NR. 147207 ĮVERTINIMO

Viešųjų pirkimų tarnyba (toliau – Tarnyba), vadovaudamasi Lietuvos Respublikos viešųjų pirkimų įstatymo 82 straipsnio 1 dalies 2 punktu, atliko Lazdijų rajono savivaldybės Šventežerio vidurinės mokyklos vykdomo supaprastinto atviro konkurso „Papildomų projekto „Universalaus daugiafunkcinio centro Verstaminuose steigimas“ kapitalinio remonto darbų pastatui, esančiam Mokyklos g. 23 A Verstaminų k., darbų atlikimo“ (2014 m. sausio 15 d. skelbtas Centrinėje viešųjų pirkimų informacinėje sistemoje (toliau – CVP IS), pirkimo Nr. 147207, toliau – Pirkimas) vertinimą ir teikia išvadą (toliau – Išvada).
Perkančioji organizacija Pirkimą atlieka pagal Lietuvos Respublikos viešųjų pirkimų įstatymo (redakcija nuo 2014-01-01) (toliau Viešųjų pirkimų įstatymas) ir Lazdijų r. Šventežerio mokyklos supaprastintų viešųjų pirkimų taisyklių, patvirtintų perkančiosios organizacijos direktoriaus 2013 m. gruodžio 30 d. įsakymu Nr. V1-125 (toliau – Taisyklės) nuostatas bei Pirkimo sąlygas CVP IS priemonėmis, įgyvendindama projektą „Universalaus daugiafunkcinio centro Verstaminuose steigimas“, projekto kodas Nr. VP3-2.2-ŠMM-04-R-11-006.

Įvertinusi su Pirkimu susijusius dokumentus bei informaciją pateiktą CVP IS, Tarnyba nustatė, kad:

1. Perkančioji organizacija, prašydama pateikti kvalifikacijos reikalavimų, nustatytų Pirkimo sąlygų 3.1 punkto 1 lentelės (Bendrieji tiekėjų kvalifikacijos reikalavimai) 1.2 ir 1.4 punktuose, atitiktį įrodančių dokumentų, atsižvelgiant į Viešųjų pirkimų įstatymo 87 straipsnio nuostatas („parinkdama tiekėją, perkančioji organizacija, vadovaudamasi šio įstatymo 32-38 straipsniuose nustatytais reikalavimais, įsitikina, ar tiekėjas bus pajėgus įvykdyti pirkimo sutartį <...>“), neužtikrino Viešųjų pirkimų įstatymo 33 straipsnio 3 dalies nuostatų („<...> perkančioji organizacija negali reikalauti dokumentų ir informacijos, kurie perkančiajai organizacijai pagal Lietuvos Respublikos valstybės informacinių išteklių valdymo įstatymą ir kitus teisės aktus yra neatlygintinai prieinami Lietuvos Respublikos registruose, valstybės informacinėse sistemose ir kitose informacinėse sistemose“) laikymosi. 

2. Pirkimo dokumentuose nenustatyta, kurie Pirkimo objekte (Pirkimo sąlygų II skyrius) nustatyti darbai yra pagrindiniai ir nenustatytas reikalavimas, kad jeigu darbų pirkimo sutarčiai vykdyti pasitelkiami subrangovai, pagrindinius darbus, kuriuos nustato perkančioji organizacija, privalės atlikti tiekėjas. Atsižvelgiant į Viešųjų pirkimų įstatymo 85 straipsnio 1 dalies nuostatas („perkančioji organizacija, išskyrus šio straipsnio 5 dalyje nurodytas organizacijas, atlikdama supaprastintus pirkimus, privalo vadovautis šio įstatymo I skyriaus, 24 straipsnio 2 dalies 6, 7, 8, 9, 13, 14, 23 punktų, 3, 5 ir 6 dalių, 27 straipsnio 1 dalies, 28 straipsnio 10 dalies <...> reikalavimais“) tai neužtikrina Viešųjų pirkimų įstatymo 24 straipsnio 5 dalies nuostatų, kad „<...> jeigu darbų pirkimo sutarčiai vykdyti pasitelkiami subrangovai, pagrindinius darbus, kuriuos nustato perkančioji organizacija, privalo atlikti tiekėjas“ laikymosi.

3. Pirkimo sąlygų 4.7.5 punkte nustatytas reikalavimas, pasiūlyme pateikti Tiekėjo sąžiningumo deklaraciją, yra perteklinis. Atsižvelgiant į Viešųjų pirkimų įstatymo 85 straipsnio 2 dalies nuostatas („perkančioji organizacija, išskyrus šio straipsnio 5 ir 6 dalyse nurodytus atvejus, supaprastintus pirkimus atlieka pagal pasitvirtintas taisykles <...>“ ), tai neužtikrina Taisyklių 11 punkto nuostatų („<...> pirkimo dokumentai turi būti parengti, vadovaujantis VPĮ 24 straipsnio 2 dalies 1-21 ir 23 punktais bei 3-10 dalimis <...>“) laikymosi, nes Viešųjų pirkimų įstatymo 24 straipsnio 2 dalies 5 punktas (kuriame buvo nustatytas reikalavimas pateikti Tiekėjo sąžiningumo deklaraciją) nuo 2014 m. sausio 1 d. neteko galios.

4. Pirkimo sąlygų 4.10 punkto reikalavimas („Pasiūlymas galioja jame tiekėjo nurodytą laiką. Pasiūlymas turi galioti ne trumpiau nei 90 dienų nuo pasiūlymų pateikimo dienos <...>“), atsižvelgiant į tai, kad nenustatytas visiems tiekėjams vienodas pasiūlymų galiojimo pradžios atskaitos laikas (pasiūlymų pateikimo termino pabaiga), suformuluotas netinkamai. Pavyzdžiui, tiekėjo, pateikusio pasiūlymą penkiomis dienomis anksčiau nei pasiūlymo pateikimo termino pabaiga, pasiūlymas 5 dienas būtų pateiktas CVP IS (bus jau galiojantis), tačiau perkančioji organizacija juo negalės pasinaudoti iki vokų atplėšimo. Atplėšus vokus su pasiūlymais, šio tiekėjo pasiūlymas galios trumpiau nei tiekėjo, kuris pasiūlymą pateiks paskutinę pasiūlymų pateikimo dieną. Tokiu būdu tiekėjų pasiūlymai, atplėšus vokus, galios skirtingus laikotarpius. Atsižvelgiant į Taisyklių 11 punktą, tai pažeidžia Viešųjų pirkimų įstatymo 85 straipsnio 2 dalies nuostatas, nes Viešųjų pirkimų įstatymo 24 straipsnio 9 dalyje nustatyta, kad „ <...> pirkimo dokumentai turi būti tikslūs, aiškūs, be dviprasmybių, kad tiekėjai galėtų pateikti pasiūlymus, o perkančioji organizacija nupirkti tai, ko reikia“.
5. Pirkimo komisija 2014 m. vasario 7 d. posėdyje (protokolas Nr. 6) priėmė sprendimą, kad ūkio subjektų grupės UAB „LB Baltic“ ir UAB „Lanvista“ (toliau – Ūkio subjektų grupė) kvalifikacija atitinka Pirkimo dokumentuose nustatytus reikalavimus. Tarnyba, susipažinusi su Ūkio subjektų grupės pasiūlymu (2014-02-04 Nr. 20140204/001) atkreipia dėmesį, kad UAB „LB Baltic“ ir UAB „Lanvista“ kvalifikacijos atitiktį Pirkimo dokumentuose nustatytiems reikalavimams (Pirkimo sąlygų 3.1 punkto 2 lentelės reikalavimai) grindė bendrai. Tačiau pasiūlyme pateiktoje Jungtinės veiklos (bendradarbiavimo) sutartyje (2012 m. balandžio 2 d., toliau – Jungtinės veiklos sutartis) nepatekta informacijos apie numatomų vykdyti konkrečių darbų (pagal Pirkimo objektą) pasiskirstymą, įsipareigojimų dalį bendroje pasiūlymo kainoje. Todėl Jungtinės veiklos sutartis neatitinka Pirkimo sąlygų 3.4.3 punkto reikalavimų („Jungtinės veiklos sutartyje privalo būti nurodyta informacija apie visų jungtinės veiklos partnerių įgaliojimų, atsakomybės bei numatomų vykdyti konkrečių darbų pasiskirstymą (įpareigojimų dalis bendroje pasiūlymo kainoje, nurodant kokius konkrečius darbus partneris atliks).<...>“. Atsižvelgiant į tai, Pirkimo komisija neturėjo galimybės objektyviai įvertinti Ūkio subjektų grupės kvalifikacijos atitikties Pirkimo dokumentuose nustatytiems reikalavimams (pavyzdžiui, ar tikrai statybos darbus vykdys UAB „Lanvista“, nes tik ji pateikė atestatą statybos darbams vykdyti pagal Pirkimo sąlygų 3.1 punkto 2 lentelės 2.1 punkto reikalavimą).

Apibendrindama pateiktą informaciją, Tarnyba konstatuoja, kad Pirkimo komisija, atsižvelgiant į Viešųjų pirkimų įstatymo 85 straipsnio 1 dalies nuostatas, pažeidė Viešųjų pirkimų įstatymo 28 straipsnio 10 dalies nuostatas, kad „jeigu tiekėjas pateikė netikslius, neišsamius pirkimo dokumentuose nurodytus kartu su pasiūlymu teikiamus dokumentus: <...>jungtinės veiklos sutartį<...> ar jų nepateikė, perkančioji organizacija privalo prašyti tiekėjo patikslinti, papildyti arba pateikti šiuos dokumentus per nustatytą protingą terminą, kuris negali būti trumpesnis kaip 3 darbo dienos nuo prašymo išsiuntimo iš perkančiosios organizacijos dienos“ ir neužtikrino Viešųjų pirkimų įstatymo 32 straipsnio 7 dalies nuostatų („kandidatų ar dalyvių kvalifikaciniai duomenys vertinami vadovaujantis jiems pateiktuose pirkimo dokumentuose nustatytais kriterijais ir procedūromis“) laikymosi.

6. Pirkimo komisija 2014 m. kovo 4 d. posėdyje (protokolas Nr. 8) (toliau – Posėdis) nustatė, kad UAB „Rolana“ pasiūlyme nepateikė statybos darbų sąmatos, kurioje turėjo būti nurodytos darbo užmokesčio, medžiagų, įrenginių ir kitos sąnaudos, pagrindžiančios pasiūlymo kainą. Atsižvelgdama į tai, kad tiekėjas pateikė Veiklų sąrašą, Pirkimo komisija priėmė sprendimą, pripažinti, kad UAB „Rolana“ pasiūlymas yra neaiškus ir kreiptis į tiekėją, kad jis pateiktų paaiškinimus. 

Tarnyba, susipažinusi su UAB „Rolana“ pasiūlymu (2014-02-05 Nr. 2014-029) nustatė, kad tiekėjas ne tik nepateikė Pirkimo sąlygų 4.9.2 punkte reikalaujamos statybos darbų sąmatos (toliau – Sąmata), bet ir tiekėjo pateiktas Veiklų sąrašas neatitinka Pirkimo sąlygų 7 priedo reikalavimų (nenurodyta ir neįkainota veikla – „Darbo projekto parengimo paslaugos“). Taip pat Tarnyba nustatė, kad Pirkimo komisija priėmė UAB „Rolana“ paaiškinimą (CVP IS 2014-03-06 pranešimas Nr. 2620786, toliau – Paaiškinimas), kuriuo tiekėjas pakeitė savo pasiūlymą (pateikė Sąmatą, į kurią įtrauktas „Darbo projekto rengimas“ (1 tūkst. Lt be PVM), pakeistos pasiūlyme (Veiklų sąraše) nurodytos kainos, pvz., pasiūlyme „Kuro sandėlio įrengimas“ – 15 tūkst. Lt be PVM, Paaiškinime (Sąmatoje) – 14 tūkst. Lt be PVM; pasiūlyme „Salės grindų dangos keitimas“ – 60 tūkst. Lt, Paaiškinime (Sąmatoje) – 59 tūkst. Lt), o 2014 m. kovo 27 d. posėdyje (protokolas Nr. 15) Pirkimo komisija UAB „Rolana“ pripažino Pirkimo laimėtoju.

Apibendrindama pateiktą informaciją, Tarnyba konstatuoja, kad Pirkimo komisija, atsižvelgiant į Viešųjų pirkimų įstatymo 85 straipsnio 2 dalies nuostatas, nesilaikė Taisyklių 44.4 punkto reikalavimų, kad „perkančioji organizacija atmeta pasiūlymą, jeigu <...> pasiūlymas neatitiko pirkimo dokumentuose nustatytų reikalavimų“, Taisyklių 47 punkto reikalavimų, kad „prekės, paslaugos ir darbai perkami iš to tiekėjo, kuris pateikė ekonomiškai naudingiausią pasiūlymą arba pasiūlė mažiausią kainą pagal VPĮ 39 straipsnio 7 dalyje nurodyta tvarka atlikto pasiūlymų vertinimo rezultatus“ ir pažeidė Viešųjų pirkimų įstatymo 39 straipsnio 7 dalį („perkančioji organizacija, norėdama priimti sprendimą sudaryti pirkimo sutartį, turi pagal pirkimo dokumentuose nustatytus vertinimo kriterijus ir tvarką nedelsdama įvertinti pateiktus dalyvių pasiūlymus“) bei Viešųjų pirkimų įstatymo 3 straipsnio 1 dalyje įtvirtintus skaidrumo ir lygiateisiškumo principus, nes UAB „Rolana“ pasiūlymą įvertino ne pagal Pirkimo dokumentuose nustatytus reikalavimus.
7. Pirkimo komisija Posėdyje nustatė, kad UAB „Statrama“ pasiūlymas neatitinka Pirkimo sąlygų 4.10 punkto reikalavimo (pasiūlymas turi galioti ne trumpiau nei 90 dienų nuo pasiūlymų pateikimo dienos), nes galioja iki 2014 m. balandžio 30 d., tai yra 84 dienas nuo pasiūlymo pateikimo dienos ir priėmė sprendimą atmesti UAB „Statrama“ pasiūlymą, kaip neatitinkantį Pirkimo dokumentuose nustatytų reikalavimų.

Tarnyba, susipažinusi su UAB „Statrama“ pasiūlymu, nustatė, kad UAB „Statrama“ pasiūlyme Pirkimui (pagal Pirkimo sąlygų 1 priedą) nurodyta data ir Nr. – „2014-01-27 Nr. 1401“ ir, kad „pasiūlymas galioja iki 2014 m. balandžio 30 d.“ (pastebime, kad tai 94 dienos). Tiekėjas CVP IS pasiūlymą pirmą katrą pateikė 2014-01-27 08.54 val. (pranešimo Nr. 2537331), nes Pirkimo dokumentuose buvo nustatytas pasiūlymų pateikimo terminas 2014-01-27 10.00 val. Pirkimo komisijai 2014 m. sausio 24 d. posėdyje (protokolas Nr. 4) priėmusi sprendimą, pratęsti pasiūlymų pateikimo terminą iki 2014 m. vasario 5 d. 15.00 val., tik 2014-01-27 CVP IS informavo apie tai tiekėjus. UAB „Statrama“ pasiūlymą atsiėmė ir antrą kartą CVP IS pateikė   2014-02-04 9.24 val.(pranešimas Nr. 2556299), tačiau informacijos pasiūlyme Pirkimui (pagal Pirkimo sąlygų 1 priedą) nepakeitė (liko ta pati – „2014-01-27 Nr. 1401“ ir, kad „pasiūlymas galioja iki 2014 m. balandžio 30 d.“).
Tarnyba, atsižvelgdama į pateiktą informaciją, į lygiateisiškumo principo nesilaikymą Posėdyje, priimant sprendimus dėl pasiūlymų patikslinimo (paaiškinimo) ir į Išvados 4 punkte išdėstytą Tarnybos poziciją, sprendžia, kad Pirkimo komisijos sprendimas yra nepakankamas pagrindas atmesti UAB „Statrama“ pasiūlymą, jeigu jis atitinka visus kitus Pirkimo sąlygų reikalavimus ir jame siūloma konkurencinga Perkamo objekto kaina. Perkančioji organizacija negalėjo formaliai vertinti tiekėjo pasiūlymo, nes tai prieštarauja viešųjų pirkimų principams ir tikslams ir privalėjo paprašyti tiekėjo patikslinti pasiūlyme nurodytą informaciją dėl pasiūlymo galiojimo termino, atsižvelgiant į patikslintą, galutinį pasiūlymų pateikimo terminą. Tarnyba pažymi, kad Pirkimo komisija nesivadovavo Taisyklių 43 punkto nuostatomis (dėl pasiūlymų paaiškinimo) ir tuo pažeidė Viešųjų pirkimų įstatymo 85 straipsnio 2 dalies nuostatas bei Viešųjų pirkimų įstatymo 3 straipsnyje įtvirtintą lygiateisiškumo principą.

Išvados 1, 2 ir 3 punktuose nustatyti Viešųjų pirkimų įstatymo bei Taisyklių nuostatų neatitikimai, Tarnybos nuomone, neturi įtakos Pirkimo rezultatams. 

Tarnyba, atsižvelgdama į Išvados 4, 5, 6 ir 7 punktuose nustatytus Viešųjų pirkimų įstatymo pažeidimus, vadovaudamasi Viešųjų pirkimų įstatymo 82 straipsnio 2 dalies 6 punktu, įpareigoja Lazdijų r. Šventežerio vidurinę mokyklą:
1. Panaikinti Pirkimo komisijos posėdžiuose priimtus sprendimus, pažeidžiančius Viešųjų pirkimų įstatymą: 
- 2014 m. vasario 7 d. posėdyje (protokolas Nr. 6) dėl Ūkio subjektų grupės atitikties Pirkimo dokumentuose nustatytiems kvalifikacijos reikalavimams;

- 2014 m. kovo 4 d. posėdyje (protokolas Nr. 8) dėl UAB „Rolana“ ir dėl UAB „Statrama“ pasiūlymų vertinimo; 

- 2014 m. kovo 27 d. posėdyje (protokolas Nr. 15) dėl pasiūlymų eilės sudarymo ir laimėtojo nustatymo. 

2. Įvertinti tiekėjų pasiūlymus, atsižvelgiant į Išvadoje nustatytus Viešųjų pirkimų įstatymo pažeidimus.

3. Raštu informuoti Tarnybą apie įpareigojimo įvykdymą ir pateikti tai patvirtinančius dokumentus (toliau – Įpareigojimas).

Vadovaujantis Lietuvos Respublikos administracinių bylų teisenos įstatymo 5 ir 15 straipsniais, nesutikę su Tarnybos Įpareigojimu, Jūs galite jį apskųsti teismui šio įstatymo nustatyta tvarka.
Direktorius







                   Žydrūnas Plytnikas

